Endnu et af de gebyrer, som Teknik- og Miljøforvaltningen i København har opkrævet hos borgere og virksomheder, viser sig at være for højt.

For nyligt kom det frem, at forvaltningen har opkrævet 18 millioner kroner for meget for renhold af grundejernes fortove og 7,5 millioner kroner for meget i gebyrer for byggesager. Denne gang er det gebyrerne for at stille containere og skurvogne på kommunens veje, det drejer sig om.

Læs også : Københavnere har betalt millioner i overpris for rene fortove

Sidste år opkrævede Teknik- og Miljøforvaltningen 32 millioner kroner hos borgere og virksomheder, der har containere og skurvogne opstillet på offentlige veje. I indre by er prisen 152 kroner i døgnet, mens det koster 77 kroner i resten af byen. Men så meget må kommunen ikke opkræve, lyder det i en afgørelse fra Vejdirektoratet. Siden en ændring i Vejloven i 2015 har kommunerne nemlig kun haft ret til at opkræve et gebyr, der dækker udgifterne til administrationen af containertilladelserne og tilsyn med containerne. Derfor sænker Teknik- og Miljøforvaltningen nu containergebyrerne til 20 kroner i døgnet.

Det er helt bevidst, at gebyrerne for containere og skurvogne har været høje, siger Teknik- og Miljøborgmester Ninna Hedeager Olsen (EL).

- Vi har ligesom mange andre kommune opkrævet et højt gebyr for at undgå, at der skulle stå for mange container rundt omkring i byen og fylde i lang tid. Det har fungeret som adfærdsregulering, og vi har gjort det siden 1991.

Borgmesteren mener ikke, at Københavns Kommune er forpligtet til at betale penge tilbage til de borgere og virksomheder, der har betalt høje containergebyrer. Kommunen er nemlig ikke bundet af lovændringen fra 2015, siger hun.

- Når man laver en lov, skal der sendes en bekendtgørelse og vejledning ud, før kommunerne skal ændre deres praksis, og det er der ikke sket i det her tilfælde, siger hun.

Læs også : Københavns Kommune parat til at betale 18 millioner kroner tilbage til grundejere

I cirka 1000 sager har kommunen slet ikke haft ret til at opkræve gebyr, lyder afgørelsen fra Vejdirektoratet. Det drejer sig om containere opstillet til byggeaffald i forbindelse med renoveringsprojekter. Men den afgørelse er Teknik- og Miljøborgmesteren parat til at få afprøvet ved en retssag.

- Vi har brug for at få klarhed over, om det er os eller Vejdirektoratet, der tolker loven rigtigt. Derfor er forvaltningen og vores advokater ved at se på, om vi sammen med Frederiksberg Kommune skal lægge sag an mod Vejdirektoratet.

150.000 for containere

En af de virksomheder, der betaler for at have containere og skurvogne stående på hovedstadens veje, er Skou Gruppen. Tømrermester Martin Skou har blandt andet fire containere og fire skurvogne stående i Rådmandsgade på Nørrebro, hvor hans firma er ved at renovere en beboelsesejendom. Skurvognene bruges til at låse værktøjet inde, mens containerne er til byggeaffald.

Når byggeprojektet er færdigt, har containerne stået der i cirka halvandet år og kostet ham omkring 150.000 kroner, vurderer han. Lægger han dertil de containere og skurvogne, han har stående andre steder i byen, løber det endnu højere op.